Kim Christiansen (DF), 2013-05-03:
Jeg skal på vegne af DF, Venstre, LA og Konservative Folkeparti fremsætte følgende: Forslag til vedtagelse
»Folketinget konstaterer, at der kan være mange fordele ved at have fælles regler for vejtrafik og kørekort i hele Europa, ikke mindst af hensyn til færdselssikkerheden.
Imidlertid må Folketinget også konstatere, at disse fordele forsvinder igen, når Danmark i flere tilfælde har overimplementeret EU's kørekortdirektiver og derved igen skabt uligheder, som oven i købet giver særskilte negative konsekvenser for danske trafikanter og virksomheder.
Folketinget pålægger derfor regeringen at arbejde for, at alle direktiver, nuværende og fremtidige, herunder kørekortdirektiver, implementeres på en måde, så at danske regler bliver i bedre harmoni med de øvrige EU-lande og i særdeleshed med vore nabolande.«
Tak for det.
Og tak til ministeren for gennemgangen – jeg vil sige en større teknisk gennemgang – af lovforslaget.
Det er nu ikke, fordi jeg ikke har læst det, så jeg var nogenlunde bekendt med, hvordan man har udmøntet det her i Danmark.
Og det er jo netop også det, forespørgslen går på; bl.a. de problemer, det giver i forhold til trafiksikkerhed, de problemer, det giver for hele motorcykelbranchen.
Jamen altså de næste 2 år skal man ikke sælge motorcykler over 125 kubik, medmindre det er til sådan nogle ældre mænd som mig.
Ministeren var inde på, at motorcyklister fra Sverige og Tyskland sagtens kan køre rundt i Danmark som 16-årige på en 125-kubikmotorcykel, og det kan danskere for så vidt også godt, hvis bare de har taget kørekortet i Sverige eller i Tyskland og har haft bopæl der i 185 dage.
Og det kan man jo sagtens have; man kan tage på et skoleophold.
Så lige der udgør det åbenbart ikke en trafiksikkerhedsmæssig risiko, hvis bare man har taget kørekortet i Sverige eller Tyskland.
Med den her overimplementering, som jeg har valgt at kalde det, skubber man også hele forløbet, i forhold til hvornår man kan køre på en stor motorcykel, mens man som 50-årig bare kan tage et motorcykelkørekort, hvis man har en drengedrøm om at ville køre motorcykel.
Der kan man altså tage et motorcykelkørekort, og så kan man fra dag et tage ud og køre på en stor motorcykel.
Det virker ikke særlig gennemtænkt.
Vi er i Dansk Folkeparti sådan set enige i den betragtning, at et glidende forløb er godt for trafiksikkerheden.
Derfor var vi også med til at vedtage den lov, der gav 15-årige ret til at køre knallert.
Det syntes justitsministeren så var et meget dårligt forslag, så det skyndte man sig at rulle tilbage, lige så snart man fik et spinkelt flertal.
Der kunne man jo netop have fået et glidende forløb og fået sat aldersgrænsen for at køre knallert 45 ned til 16 år, men det ville man så ikke.
Det, der også er lidt paradoksalt i det her, når der er tale om trafiksikkerhed, er, at en 16-årig kan køre med landbrugsredskaber.
Det ved jeg godt de ikke må, men det kan de, og man kan have en gyllevogn eller et læs grus bagefter traktoren og køre rundt på landevejen med måske 40 t.
Det mener man ikke udgør en trafiksikkerhedsmæssigt risiko, men det gør en knallert, der kan køre 45 km/t.
Når der så tales om ulykkesstatistikker, hvem er det så egentlig, der kommer til skade i trafikken?
Hvor er det, tyngden ligger for tohjulede køretøjer i forhold til dræbte?
Det er jo ikke blandt de unge mennesker.
Det er blandt gamle mænd, der kører Puch Maxi med en mælkekasse bagpå, fordi de kører i spirituspåvirket tilstand.
Det er mænd, der i en moden alder, tager kørekort til motorcykel, og som ikke har rutinen.
Det er der, tyngden ligger i ulykkesstatistikkerne.
Det synes jeg er værd at skrive sig bag øret.
Med hensyn til trafiksikkerhed mener vi i Dansk Folkeparti, at den absolut ikke bliver bedre af det her.
Lad os forestille os en motorcykel på 125 kubik.
Jeg kan sige, at jeg har selv en motorcykel på 250 kubik, og den kan godt have problemer i noget af det bakkede terræn i Jylland med at komme over på den anden side.
Og jeg kan godt forestille mig, at når alle de her 125-kubikmotorcykler, som ikke koster ret mange penge at erhverve – og derfor sikkert vil blive populære blandt de unge mennesker som transportmiddel – kommer ud på vores motorveje og skal slæbe sig op ad bakken ved Ejer Bavnehøj med 75 km/t., så vil de udgøre en trafiksikkerhedsmæssig risiko.
Det er selvfølgelig heller ikke nogen fordel for hele kørelærerbranchen, for de skal ud at investere i nyt materiel til køreundervisning.
Men så kan man sige, at motorcykelbranchen selvfølgelig får lidt salg i butikken i den periode.
Noget af det sidste, jeg vil nævne i min ordførertale, og som jeg har adviseret ministeren om i min motivation, er det med de ændrede regler for folk, der har epilepsi.
Jeg tror, at vi alle sammen kan huske historien fra TV2/Nord om en lastbilchauffør, der har kørt lastbil i 30 år – i øvrigt uden nogen sinde at have haft nogen skader – og som kommer hjem fra arbejde den 20. oktober 2012, og så ligger der et brev i postkassen, hvori der står: Din førerret til lastbil er hermed inddraget.
Der rykker man altså lige forsørgelsesgrundlag, erhverv og alt væk under et menneske, som egentlig bare trofast har betalt til det danske samfund i 30 år.
Det er ikke i orden.
Den pågældende person havde kørt lastbil i 30 år, og havde siden sine unge dage ikke haft anfald af epilepsi, men været i medicinsk behandling.
Det var han dog stoppet med 2 år før meddelelsen om inddragelse af kørekortet.
Men det nye direktiv siger, at man skal have været uden brug af medicin i 10 år – ikke anfaldsfri, men uden brug af medicin – hvor det inden den her ændring sådan set var godt nok, hvis man havde været anfaldsfri, men medicineret.
Det udgør altså en væsentlig trussel for rigtig mange mennesker, som på den måde får revet deres indtægtsgrundlag væk, bare fordi man vælger i Danmark at implementere på en måde, der ifølge min mening ikke er i orden.
Men jeg håber, vi får en god debat om det her, og jeg håber også, at ministeren lytter til de mange input, der kommer, og på et eller andet tidspunkt lader fornuften sejre.
Jeg kunne også forstå, at ministeren var villig til at kigge på nogle af de her regler.
Tak for ordet.